RETTENS DOM (Anden Afdeling)

15. september 1998

Sag T-23/96

Elsa De Persio

mod

Kommissionen for De Europæiske Fællesskaber

»Tjenestemænd — omplacering — ansøgning om overgang fra tjenestegruppe LA til kategori A — fjernelse af hindringer for overgang«

Fuldstændig gengivelse på italiensk II-1413

Angående:

Påstand dels om annullation af Kommissionens afslag på at imødekomme sagsøgerens ansøgning om indplacering i kategori A, dels om annullation af Kommissionens afgørelse af 22. december 1995 om genplacering af hende i Kommissionens Oversættelsestjeneste, og endelig en påstand om betaling af erstatning.

Udfald:

Frifindelse.

Resumé af dom

Sagsøgeren, som er tjenestemand (tjenestegruppe LA) i Kommissionens Oversættelsestjeneste og ansvarlig for den italienske version af CELEX-systemet, blev omplaceret til Kontoret for De Europæiske Fællesskabers Officielle Publikationer (Publikationskontoret) i Bruxelles, hvor hun blev ansvarlig for metodologi i forbindelse med indlæggelse af data i CELEX-systemet.

Ved skrivelse af 24. oktober 1994 til generaldirektøren for Publikationskontoret, som blev videresendt til generaldirektøren for Kommissionens Oversættelsestjeneste, indgav sagsøgeren ansøgning om indplacering i kategori A. Hun gjorde gældende, at det efter ikrafttrædelsen af Rådets forordning (EØF, Euratom, EKSF) nr. 3947/92 af 21. december 1992 om ændring af vedtægten for tjenestemænd i De Europæiske Fællesskaber (vedtægten) og ansættelsesvilkårene for de øvrige ansatte i disse Fællesskaber (EFT L 404, s. 1) (forordning nr. 3947/92), hvorved vedtægtens artikel 45 blev ændret, var berettiget at indplacere hende i kategori A, fordi hun på Publikationskontoret udførte funktioner, der svarede til dem, der udføres af en tjenestemand i kategori A.

Efter at generaldirektøren for Publikationskontoret havde afslået ansøgningen den 18. januar 1995, indgav sagsøgeren en ansøgning i henhold til vedtægtens artikel 90, stk. 1, hvori hun navnlig anmodede om at overgå til kategori A. Da denne ansøgning ikke gav resultat, indbragte sagsøgeren i henhold til vedtægtens artikel 90, stk. 2, en klage over den stiltiende afvisning af ansøgningen. Denne klage samt endnu en klage over afgørelsen om at genplacere hende i Oversættelsestjenesten blev afvist ved afgørelser af 22. december 1995 og 4. februar 1996.

Realiteten

Påstandene om annidlation af afgørelsen om afvisning af ansøgningen om indplacering i kategori A

I medfør af vedtægtens artikel 45, stk. 1, betyder begrebet »forfremmelse«, »at tjenestemanden udnævnes til den nærmere højere lønklasse inden for sin kategori eller tjenestegruppe«, og ikke overgang fra en kategori til en højere kategori, som er reguleret i den nævnte artikels stk. 2, hvorefter en sådan overgang kun kan finde sted på grundlag af en udvælgelsesprøve eller — eventuelt, for så vidt angår tjenestemænd i tjenestegruppe LA - ved forflyttelse på de i artiklens stk. 3 og 4 nævnte betingelser.

Heraf fulgte, at selv om den situation, tjenestemænd i tjenestegruppe LA befinder sig i, kan sammenlignes med den, tjenestemænd i kategori B, C og D befinder sig i, kan det forhold, at en tjenestemand i tjenestegruppe LA ikke kan overgå til kategori A ved en »forfremmelse«, under ingen omstændigheder udgøre en forskelsbehandling i forhold til tjenestemænd i kategori B, C og D, eftersom disse i henhold til vedtægtens artikel 45, stk. 1 og 2, heller ikke kan omfattes af en sådan foranstaltning.

Anbringendet om, at tjenestemænd i tjenestegruppe LA og tjenestemænd i kategori B, C og D blev behandlet forskelligt, og indsigelsen om, at vedtægtens artikel 45, stk. 2, 3 og 4, var ulovlig, blev derfor forkastet.

De forskellige argumenter om, at sagsøgerens omplacering til Publikationskontoret i marts 1993 var omfattet af de bestemmelser, der blev indført i vedtægtens artikel 45, stk. 3, ved artikel 11 i forordning nr. 3947/92 om muligheden for overgang fra kategori LA til kategori A uden udvælgelsesprøve, måtte også forkastes. Anbringendet om tilsidesættelse af artikel 11 i forordning nr. 3947/92 måtte derfor forkastes.

Endelig forkastede Retten også anbringendet om tilsidesættelse af vedtægtens artikel 6, 7 og 26 samt artikel 45, stk. 1, og om magtfordrejning og fejlagtig begrundelse.

Påstanden om annullation af afgørelsen af 22. december 1995 om at genplacere sagsøgeren i Kommissionens Oversættelsestjeneste

Retten forkastede anbringenderne om, at den, der traf afgørelsen, ikke havde kompetence hertil, at principperne om den berettigede forventning og god forvaltningsskik var tilsidesat, at omsorgspligten var tilsidesat, at afgørelsen var utilstrækkeligt og fejlagtigt begrundet, at der ikke var taget hensyn til tjenestens interesse, og at der forelå magtfordrejning.

Påstandene om erstatning

Påstandene om erstatning kunne ikke tages til følge, for så vidt som der var en nær sammenhæng mellem dem og annullationspåstandene, som enten blev afvist eller forkastet som ubegrundede.

Henvisning til: Retten, 16. juli 1992, sag T-1/91, Della Pietra mod Kommissionen, Smi. II, s. 2145, præmis 34; Retten, 6. juni 1996, sag T-262/94, Baiwirmod Kommissionen, Sml. Pers. II, s. 739, præmis 151; Retten, 14. juli 1997, sag T-123/95.B. mod Parlamentet, Sml. Pers. II, s. 697, præmis 82.

Konklusion:

Kommissionen for De Europæiske Fællesskaber frifindes.